Νίκος Χατζηχρηστίδης

Ο Νίκος Χατζηχρηστίδης είναι ομότιμος καθηγητής Βιομηχανικής Χημείας στο Εθνικό και Καποδιστριακό Πανεπιστήμιο Αθηνών (ΕΚΠΑ) και, επίσης, διακεκριμένος καθηγητής και διευθυντής έρευνας στο Πανεπιστήμιο, King Abdullah University of Science and Technology (KAUST) της Σαουδικής Αραβίας. Είναι ένας από τους σημαντικούς Έλληνες χημικούς με ερευνητική αναγνώριση σε διεθνές επίπεδο.

Βιογραφικά στοιχεία 
Γεννήθηκε το 1944 στην Αθήνα.

Σπουδές και σταδιοδρομία 
Το 1966 έλαβε το πτυχίο Χημείας από το ΕΚΠΑ. Ολοκλήρωσε το διδακτορικό του δίπλωμα στη Φυσικοχημεία – Πολυμερή το 1971, από το Βελγικό Πανεπιστήμιο της Λιέγης. Έλαβε και δεύτερο διδακτορικό δίπλωμα στη Βιομηχανική Χημεία (Πολυμερή) το 1982, από το Πανεπιστήμιο Αθηνών. Στη συνέχεια πραγματοποίησε μεταδιδακτορικές σπουδές δύο ετών στη Λιέγη, όπως και στο ερευνητικό ινστιτούτο NRC του Καναδά, και στο Πανεπιστήμιο του Άκρον στις Ηνωμένες Πολιτείες Αμερικής. 

Τα ερευνητικά του ενδιαφέροντα περιλαμβάνουν μεταξύ των άλλων: σύνθεση προτύπων ομοπολυμερών και συμπολυμερών με καθορισμένη μακρομοριακή αρχιτεκτονική (αστεροειδή, κτενοειδή, κυκλική, δενδριτική) με τη τεχνική του υψηλού κενού και τη χρήση ζωντανού ανιοντικού πολυμερισμού ή συνδυασμό με άλλους ελεγχόμενους/ζωντανούς πολυμερισμούς, όπως π.χ. ριζικού πολυμερισμού μεταφοράς ατόμου, πολυμερισμού διάνοιξης δακτυλίου, πολυομολογοποίησης, κατιοντικού πολυμερισμού. Ασχολείται ενεργά με τη βιομηχανική έρευνα, ιδίως με τη βελτίωση της συμπεριφοράς βιομηχανικών πολυμερών, όπως π.χ. πολυαιθυλενίου και θερμοπλαστικών ελαστομερών και για εφαρμογές υψηλής τεχνολογίας, όπως λ.χ. στη νανολιθογραφία, εκλεκτική αποδέσμευση φαρμάκων και μεμβράνες υψηλών θερμοκρασιών. 

Εκλέχθηκε μέλος ΔΕΠ στο πεδίο της Βιομηχανικής Χημείας στο ΕΚΠΑ το 1979, και έγινε πρωτοβάθμιος καθηγητής το 1988. Συνταξιοδοτήθηκε το έτος 2010, και το 2011 εκλέχτηκε Ομότιμος καθηγητής. Αποχώρησε στο εξωτερικό το 2011.
Συμμετέχει, αν και στη Σαουδική Αραβία πλέον, στο Εθνικό Συμβούλιο Έρευνας, Τεχνολογίας και Καινοτομίας.

Έχει τιμηθεί με το Βραβείο Doolittle της American Chemical Society (ACS) το 2003, το Βραβείο Ένωσης Ελλήνων Χημικών το 2000, το Βραβείο Θετικών Επιστημών του Εμπειρίκειου Ιδρύματος το 1994 και το Βραβείο Χημείας της Ακαδημίας Αθηνών το 1989. Είναι επίτιμος διδάκτορας των Παν/μίων Ιωαννίνων και Simon Bolivar στο Καράκας.

Ερευνητικό έργο και διεθνείς διακρίσεις 
Το έργο του έχει τύχει παγκόσμιας αναγνώρισης. Έχει εκπονήσει πλέον των 840 ερευνητικών εργασιών σε έγκριτα περιοδικά και διεθνή συνέδρια. Το έργο του φέρει σημαντική διεθνή απήχηση έχοντας λάβει 33.800 αναφορές, ενώ κατέχει πολύ υψηλό δείκτη h-index, 85. 
Η ερευνητική συνεργατική εργασία του με τίτλο «Polymers with complex architecture by living anionic polymerization» στο έγκριτο επιστημονικό περιοδικό Chemical Reviews, έχει λάβει >1.400 αναφορές. Είναι αξιοσημείωτο ότι διαθέτει, έως σήμερα, περισσότερες από 460 εργασίες με i10-index.

Το έργο και οι δράσεις του έχουν δημοσιευθεί σε πολλά ελληνικά ΜΜΕ.

Είναι μέλος συντακτικής επιτροπής σε πολλά διεθνή έγκριτα περιοδικά πολύ υψηλού κύρους όπως, Polymer Chemistry, European Polymer Journal, Progress in Polymer Science, Journal of Polymer Science (Chemistry), Macromolecules.

Κορυφαία διάκριση υπήρξε η απονομή βραβείου στον Ν. Χατζηχρηστίδη από την American Chemical Society, το 2015, για το πολυποίκιλο ερευνητικό έργο του στα Πολυμερή. To 2020 έλαβε ένα ακόμη σημαντικό έπαινο, για τη διεθνή του αναγνώριση, από το Αυστριακό Ερευνητικό Ινστιτούτο των Πολυμερών, OFI. Επίσης, του έχει απονεμηθεί βραβείο ερευνητικής αριστείας από την Ιαπωνική Κοινωνία Επιστήμης των Πολυμερών.

Το 2020, σε ερευνητική μελέτη της έρευνας (Updated science-wide author databases of standardized citation indicators) των Ioannidis et al. στο έγκριτο περιοδικό Plos Biology, το όνομα του Καθ. Ν. Χατζηχρηστίδη συμπεριλήφθηκε στους επίσημους καταλόγους Mendeley Data 2020 που συμπεριλαμβάνουν το υψηλότερο 2% των ερευνητών του πλανήτη, στο γνωστικό αντικείμενο της επιστήμης των Πολυμερών.

Εξωτερικοί σύνδεσμοι 
 Google Scholar - Nikos Hadjichristidis
 Polymer Synthesis Laboratory, Head: Prof. Nikos Hadjichristidis

Παραπομπές 

Έλληνες πανεπιστημιακοί
Καθηγητές Εθνικού και Καποδιστριακού πανεπιστημίου Αθηνών